b'\n_START_ARTICLE_\nHi\xc5\xa1a (glasbena skupina)\n_START_SECTION_\nBiografija\n_START_PARAGRAPH_\nPraza\xc4\x8detki skupine segajo v leto 1981. Kot najstniki so na hi\xc5\xa1nih zabavah ob akusti\xc4\x8dnih kitarah preigravali pesmi skupin zahodne ameri\xc5\xa1ke obale, ki so za\xc4\x8dele delovati v \xc5\xa1estdesetih in sedemdesetih letih 20. stoletja. V tej prvi,\xc2\xa0\xc2\xbbneuradni\xc2\xab\xc2\xa0postavi skupine so prepevali in igrali akusti\xc4\x8dne kitare Martin Koncilja, Andrej Gu\xc4\x8dek, Vili Gu\xc4\x8dek in Bla\xc5\xbe Kova\xc4\x8di\xc4\x8d._NEWLINE_Leta 1982 so se njihove poti, kar se ti\xc4\x8de resnej\xc5\xa1ega skupnega glasbenega delovanja za desetletje raz\xc5\xa1le. Andrej Gu\xc4\x8dek je s spomini na koncert Neila Younga, ki ga je poleti poslu\xc5\xa1al v Veroni, po srednji \xc5\xa1oli moral na slu\xc5\xbeenje voja\xc5\xa1kega roka. Martin Koncilja se je po fakulteti odpravil k vojakom tri leta kasneje, \xc4\x8dez tri leta pa \xc5\xa1e Vili Gu\xc4\x8dek. Bla\xc5\xbea je \xc5\xbeivljenjska usoda odpeljala v Ameriko, kjer \xc5\xbeivi \xc5\xa1e danes._NEWLINE_Do leta 1991, ki velja za uradni datum, za\xc4\x8detek profesionalnega delovanja skupine Hi\xc5\xa1a, je Andrej Gu\xc4\x8dek igral v razli\xc4\x8dnih rock in pop skupinah doma in v tujini in pisal besedila za pesmi. Martin Koncilja se je zaradi dru\xc5\xbeine odpovedal resnej\xc5\xa1im glasbenim obveznostim. Vili Gu\xc4\x8dek pa je kot pionir \xc5\xa1portnega plezanja v Sloveniji v tem obdobju dvakrat postal dr\xc5\xbeavni prvak v prostem plezanju. Vseeno jih je ljubezen do glasbe tu in tam zdru\xc5\xbeila, da so preverili, \xc4\x8de \xc4\x8dar vokalnih harmonij \xc5\xa1e deluje._NEWLINE_Vilijeva huda po\xc5\xa1kodba gle\xc5\xbenja na tekmovanju, Andrejeva vrnitev po dveletnem igranju v tujini in Martinova pripravljenost za resnej\xc5\xa1e delo so na snidenju v zdravili\xc5\xa1\xc4\x8du v La\xc5\xa1kem botrovali odlo\xc4\x8ditvi o resnej\xc5\xa1em delovanju. Osnovna smernica je bila transformirati zvok\xc2\xa0\xc2\xbbwest coast\xc2\xab\xc2\xa0rocka v sodobni slovenski rock._NEWLINE_K sodelovanju so pritegnili \xc5\xa1e izku\xc5\xa1enega bobnarja in vokalista Iztoka Pepelnjaka ter basista Tineta Jelena. Ustanovljena je bila skupina, ki je za kratko obdobje nosila ime Bela hi\xc5\xa1a. Po nesoglasjih z basistom je skupina prevzela prvotno ime in se leta 1991 uradno poimenovala kot Hi\xc5\xa1a. Skupina je za\xc4\x8dela s snemanjem pesmi za prvo plo\xc5\xa1\xc4\x8do pri kateri sta ji pomagala basist Nino de Gleria in klaviaturist Klavdij Skrt. Glasbenika sta kak\xc5\xa1no leto sodelovala tudi na koncertih, kasneje pa je bas kitaro za\xc4\x8del igrati Vili Gu\xc4\x8dek. Tako je pri\xc5\xa1lo do stalne zasedbe, ki je ostala nespremenjena do danes.'